text: Svin opdrættet helt uden antibiotika er et hit
  14 august 2016 kl. 16.03
  Der er penge at tjene på svin, der er opdrættet helt uden brug af antibiotika. Derfor leverer flere syd- og sønderjyske bønder nu til et nyt selskab.
  Svinekød fra grise opdrættet helt uden brug af antibiotika hitter hos både forbrugere og producenter.
  Derfor omlægger flere og flere svindebønder i TV SYDs sendeområde til produktion, hvor grisene ikke får antibiotika.
  Når engang grisene skal på spisebordet, bliver de solgt af et nyt sønderjysk firma. Wiking Meat. De har set potentialet i et marked uden antibiotika.
  Ingo Waltersheid, Direktør, Wiking Meat: "Det er netop vigtigt, fordi samfundet og forbrugerne har brug for produkter, der ikke gør os syge."
  Alt svinekød der sælges i Danmark skal være uden rester af antibiotika. Derfor bliver svinene først slagtet, når medicinen er ude af kroppen. Men det er nyt at grisene nu lever helt uden antibiotika.
  - Det er netop vigtigt, fordi samfundet og forbrugerne har brug for produkter, der ikke gør os syge, siger direktør i Wiking Meat, Ingo Waltersheid, til TV SYD.
  Firmaet opkøber grisene efter slagtning og vil sælge det til blandt andet supermarkeder. 75% af de penge, de tjener på at sælge kødet videre går tilbage til leverandøren. Det motiverer opdrætterne.
  - Det er jo ingen hemmelighed at økonomien i dansk svineproduktion ikke er for god. Så her har vi en mulighed for at få lidt ekstra for det ekstra arbejde, vi gør. Vi håber selvfølgelig på, at vi i sidste ende får et godt økonomisk afkast af det - også selvom produktionsprisen er højere, siger griseopdrætter, Henning Jakobsen.
  Han er en af de indtil nu syv sønderjyske griseopdrættere, der leverer til Wiking Meat.
  